Diari Oficial de la Generalitat Valenciana


Sumari del DOGV 4569, del 20-08-2003 (2003/8896)

RESOLUCIÓ de 17 de juliol de 2003, del conseller d'Infraestructures i Transport, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana dels Sistemes de Sanejament i Depuració d'Aigües Residuals de Xeresa i Xeraco (València).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4569

Data del DOGV
:   20-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/8896


Data del document
:   17-07-2003

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Entitat Pública de Sanejament d'Aigües Residuals de la Comunitat Valenciana
    * Xeraco
    * Xeresa
    * tractament de l'aigua
    * contracte de serveis

RESOLUCIÓ de 17 de juliol de 2003, del conseller d'Infraestructures i Transport, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana dels Sistemes de Sanejament i Depuració d'Aigües Residuals de Xeresa i Xeraco (València). [2003/8896]
  
Antecedents de fet
  
Les obres corresponents al projecte de Condicionament de l'Estació Depuradora d'Aigües Residuals de Xeresa (València) (exp. núm. 98/GV/0033), van ser contractades per l'Entitat de Sanejament amb data 24 de febrer de 2000, en virtut de la comanda de gestió efectuada al seu favor per mitjà de Resolució de data 6 de juliol de 1998, de la Conselleria d'Obres Públiques, Urbanisme i Transports, a l'empara de l'Orde d'1 d'abril de 1993.
  
Concloses les obres, amb data 26 d'abril de 2002 va tindre lloc la recepció d'estes, i es va iniciar a partir de llavors el corresponent període de garantia, amb una duració de dos anys, durant el qual i de conformitat amb les condicions del contracte, el contractista està obligat a realitzar l'explotació de les instal·lacions corresponents.
  
El pròxim 26 d'abril de 2004 conclou el citat període de garantia i, per consegüent, el termini d'execució del contracte corresponent a l'explotació de les mencionades obres. Això significa que en la dita data conclourà, així mateix, la vigència de la comanda de gestió atorgada en el seu dia a l'Entitat de Sanejament d'Aigües Residuals, a l'empara de l'Orde d'1 d'abril de 1993.
  
D'altra banda, les obres corresponents al projecte de Condicionament de l'Estació Depuradora de Xeraco (València) (exp. núm. 99/GV/0035), contractades per l'Entitat de Sanejament amb data 27 de juliol de 2001, en virtut de la comanda de gestió efectuada al seu favor per mitjà de Resolució de data 26 de novembre de 1999, de la Conselleria d'Obres Públiques, Urbanisme i Transports, a l'empara de l'Orde d'1 d'abril de 1993, es troben actualment en fase d'execució, i s'estima que estes podrien quedar finalitzades i ser posades en servici cap al pròxim mes de maig de 2004, i conclou així mateix en eixe moment la vigència de la citada comanda de gestió, atés que el contracte de les obres de Xeraco, a diferència del cas anterior, no inclou l'explotació de les instal·lacions durant el període de garantia d'estes.
  
La pràctica coincidència en el temps quant a la conclusió de les dos comandes de gestió, unit a la proximitat física i a les característiques anàlogues existents entre les depuradores de Xeresa i Xeraco, constituïxen raons tècniques que fan avantatjosa l'explotació conjunta d'estos dos sistemes.
  
I amb l'objecte de garantir el normal funcionament de les mencionades instal·lacions i evitar interrupcions en el servici de sanejament i depuració d'aigües residuals dels municipis servits, es fa necessari efectuar una nova comanda de gestió, d'acord amb el que establixen els articles 14.2 i 16.a) de la Llei 2/1992, de 26 de març, de Sanejament d'Aigües Residuals de la Comunitat Valenciana.
  
Fonaments de dret
  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat entre altres atribucions, la planificació, l'aprovació definitiva de plans i projectes, així com l'elaboració de projectes, l'execució d'obres i l'explotació de les instal·lacions i servicis que promoga directament. De la mateixa manera, la llei determina que la Generalitat podrà utilitzar qualsevol mecanisme conveniat, concertat, organitzatiu o funcional, en el cas que això contribuïsca a millorar l'eficàcia de la gestió pública.
  
L'article 13 assenyala que l'actuació de la Generalitat en les matèries a què es referix la llei es durà a terme a través del Govern Valencià i de les conselleries d'Infraestructures i Transport i de Territori i Habitatge, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la mateixa llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i servicis, i l'execució d'obres de tractament, depuració i, si és procedent, reutilització d'aigües depurades en els termes prevists en esta Llei (article 14 de la Llei 2/1992, de 26 de març, de Sanejament de les Aigües Residuals de la Comunitat Valenciana, en la nova redacció donada per la Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana).
  
Igualment, atés que l'Entitat es concep com una persona jurídica de caràcter essencialment instrumental, la llei establix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles que li puguen encomanar les entitats locals o altres organismes (article 16 a).
  
Finalment, segons l'article 14.2 de la citada llei, la relació de la Generalitat amb l'Entitat Pública de Sanejament es realitzarà a través de la Conselleria d'Infraestructures i Transport.
  
Vista la proposta de la Direcció General d'Obres Públiques.
  
En virtut d'això, i de conformitat amb el que establixen els articles 14.2 i 16 a) de la Llei 2/1992, de 26 de març, l'article 35 de la Llei 5/1983, de 30 de desembre, del Govern Valencià, i l'article 8 del Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
Encomanar a l'Entitat Pública de Sanejament i Depuració d'Aigües Residuals de la Comunitat Valenciana la gestió de l'explotació de les instal·lacions dels Sistemes de Sanejament i Depuració d'Aigües Residuals de Xeresa i Xeraco (València), a fi de garantir l'adequada explotació d'estos, amb efectes a partir de la finalització del període de garantia de les obres en el cas de l'EDAR de Xeresa, i de la finalització i posada en servici, en el cas de l'EDAR de Xeraco.
  
Contra la present resolució que posa fi a la via administrativa pot interposar-se amb caràcter potestatiu, recurs de reposició davant del mateix òrgan que va dictar la resolució en el termini d'un mes, comptador des de l'endemà de la seua notificació, en virtut del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a estos per la Llei 4/1999 de 13 de gener (BOE núm.12, de 14 de gener).
  
No obstant el que disposa el paràgraf anterior, la present resolució podrà ser impugnada directament davant del Jutjat Contenciós Administratiu de la ciutat de València, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de notificació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar, si és procedent, qualsevol altre recurs que s'estime procedent.
  
València, 17 de juliol de 2003.- El conseller d'Infraestructures i Transport: José Ramón García Antón.